་ལ་སོགས་པ་བློ་ཆེ་བ་ལ་བྱུང་ཚུལ་བཅུ་གཉིས་པ་དེ་ཉིད་རྒྱུད་དོན་དུ་བཀའ་སྩལ་པའོ། །དེ་ཡང་བྱུང་ཚུལ་བཅུ་གཉིས་ལ། མཚོན་ཚུལ་ལྔ་རུ་ཤེས་པར་བྱ་སྟེ། བྱུང་ཚུལ་བསྡུས་པའི་ནང་ནས། སྙིང་པོ་བྱང་ཆུབ་ཀྱི་བྱུང་ཚུལ་དང་། གདམས་ངག་དཔོག་པའི་བྱུང་ཚུལ་དང་། དབང་བསྐུར་ཐབས་ཀྱི་བྱུང་ཚུལ་དང་། ཁྱད་པར་རྩལ་འཕང་གི་བྱུང་ཚུལ་དང་། རྒྱུད་གནས་ལུགས་ཀྱི་བྱུང་ཚུལ་ལོ། །དང་པོ་སྙིང་པོ་བྱང་ཆུབ་ཀྱི་བྱུང་ཚུལ་ལ་གཉིས་ཏེ། སྙིང་པོ་བྱང་ཆུབ་གནས་ལུགས་ལ། བྱུང་ཚུལ་བཅུ་གཉིས་ཚུལ་གྱི་རྩི་བ་དང་། སྙིང་པོ་བྱང་ཆུབ་རྟོགས་ཚུལ་ལ་སྦྱོར་བའོ། །གདམས་ངག་དཔོག་པའི་བྱུང་ཚུལ་ནི། སློབ་མ་ལས་དང་སྐལ་བར་འཛོམ་པ་གཅིག་ལ། བླ་མ་དམ་པས་གདམས་ངག་དཔོག་པ་ལ་བྱུང་ཚུལ་བཅུ་གཉིས་ཚུལ་གྱི་བརྩིའོ། །དབང་བསྐུར་ཐབས་ཀྱི་བྱུང་ཚུལ་ནི། བླ་མ་དམ་པས་སློབ་མ་སྣོད་ལྡན་ལ་དབང་བསྐུར་བ་ལ་བྱུང་ཚུལ་བཅུ་གཉིས་ཏེ། རྒྱས་པར་གཞན་དུ་ཤེས་པར་བྱའོ། །ཁྱད་པར་རྩལ་འཕང་གི་བྱུང་ཚུལ་ནི། ལམ་དང་འབྲས་བུ་སྟེ། ལམ་ལ་བྱུང་ཚུལ་དྲུག །རྨོངས་པ་གདུང་སེལ་དང་། སྒྲོན་མ་བཀོད་པ་གཉིས་ཚོགས་ལམ་སྟེ། རྨོངས་པ་གདུང་སེལ་ནི། ཚོགས་པའི་སྔོན་དུ་སེམས་བསྐྱེད་པའོ། །དེ་ཡང་དོན་བསྡུས་ཆུང་ངུ་ལས། རྨོངས་པ་གསང་ཕྱིར་སེམས་བསྐྱེད་དེ། །ངོ་མཚར་ཚིག་གི་འདུ་ཤེས་བསྒྱུར། །ཅེས་སོ། །སྒྲོན་མ་བཀོད་པ་ནི། ལེའུ་བདུན་པ་བསོད་ནམས་ཀྱི་ཚོགས་སོགས། བརྒྱད་པ་ཡེ་ཤེས་ཀྱི་ཚོགས་སོགས་པའོ། །གང་གི་ངེས་པ་རྙེད་པ་ནི། རྒྱལ་ཚབ་སྐྱེས་བུ་ཁྱེའུ་ལྔ་བློ་ཆོས་ཉིད་དུ་འབྱོར་བས་ནི་སྦྱོར་ལམ་མོ། །སྙིང་པོ་བྱང་ཆུབ་ཏུ་ངེས་པ་ནི་སྟོད་མཐོང་ལམ། སྨད་བསྒོམ་ལམ་གྱི་བདག་དོན་ནོ། །བཅོ་ལྔ་པ་ལས། དགོངས་པ་ཆོས་ཉིད་ཀྱི་ནམ་མཁའ་ལ། །འགྲེལ་པ་ཡེ་ཤེས་ཀྱི་ཉི་མ་བདལ། །ཅེས་སོ། །དགོངས་པ་ངེས་པར་འགྲེལ་པ་ནི། བསྒོམ་ལམ་གཞན་དོན། རྒྱལ་བའི་དགོངས་པ་ཆོ་འཕྲུལ་བཞིར་བཀྲལ་བའོ། །གདུལ་བྱ་སྐབས་ལ་བབ་པ་ནི། གཉེན་པོ་རྡོ་རྗེ་ལྟ་བུས་བདུད་བཏུལ་བ་མཐར་ལམ་མོ། །འབྲས་བུ་ལ་བྱུང་ཚུལ་དྲུག །བྱིན་གྱིས་བརླབས་ཀྱི་སྣང་བ་ནི། ཀཱ་ཝཱ་ཙི་ཡོན་ཕྲིན་ལས་ལྔ་སྟེ། བདག་དོན་གྲུབ་པའོ། །གཞན་དོན་མཛད་པ་ལ་ལྔ་སྟེ། བརྒྱུད་པ་ཐབས་ཀྱི་གྲགས་པ་ནི། ཐབས་མཁས་པའི་མཛད་པའོ། །གང་གི་ཆེད་དུ་མཛད་པ་ནི། ཡུལ་དང་མཐུན་པའི་མཛད་པའོ། །ལུང་ཆེན་ངེས་པར་བསྟན་པ་ནི། རྨད་བྱུང་ཆེ་བའི་མཛད་པའོ། །ལས་རྒྱུན་ཡོངས་སུ་གཅོད་པ་ནི། ལས་རྒྱུད་གཅོད་པའི་མཛད་པའོ། །དགོངས་པ་རྣམ་པར་བགྲོ་བ་ནི། བསྟན་པ་འཆད་པའི་མཛད་པའོ། །རྒྱུད་གནས་ལུགས་ཀྱི་བྱུང་ཚུལ་ནི། དཀྱུས་ཅི་བཞིན་ཏེ་དཔེ་དང་སྦྱར་ན། རྨོངས་པ་གདུང་བ་སེལ་བའི་བྱུང་ཚུལ། མ་རིག་མུན་སེལ་གྱི་ལྟ་བ་མ་དང་བུ་འཕྲད་པ་ལྟ་བུའོ། །སྒྲོན་མ་བཀོད་པའི་བྱུང་ཚུལ། ཡེ་ཤེས་རང་གསལ་གྱི་ལྟ་བ། ཉི་མའི་སྙིང་པོ་ལྟ་བུའོ། །གང་གི་ངེས་པ་རྙེད་པའི་བྱུང་ཚུལ། མ་ནོར་དོན་རྙེད་ཀྱི་ལྟ་བ། དབུལ་མོས་གཏེར་རྙེད་པ་ལྟ་བུའོ། །སྙིང་པོ་བྱང་ཆུབ་ཏུ་ངེས་པའི་བྱུང་ཚུལ། དེ་ཁོ་ན་ཉིད་ཀྱི་ལྟ་བ་ནམ་མཁའ་ལྟ་བུའོ། །དགོངས་པ་ངེས་པར་འགྲེལ་པའི་བྱུང་ཚུལ། མ་འདྲེས་ཡོངས་རྫོགས་ཀྱི་ལྟ་བ་རྒྱ་མཚོའི་གཟུགས་བརྙན་ལྟ་བུའོ། །གདུལ་བྱ་སྐབས་ལ་བབས་པའི་བྱུང་ཚུལ། མཚན་མ་རང་བཞིའི་ལྟ་བ། དཔའ་བོས་དགྲ་ཐུལ་བ་ལྟ་བུའོ། །བྱིན་གྱིས་རླབས་ཀྱི་སྣང་བའི་བྱུང་ཚུལ། བྱིན་རླབས་འབྱུང་བའི་ལྟ་བ་ནམ་མཁའི་ངང་ལ་ཆོ་འཕྲུལ་འབྱུང་བ་ལྟ་བུའོ། །བརྒྱུད་པ་ཐབས་ཀྱི་གྲགས་པའི་བྱུང་ཚུལ། མི་མཐུན་སྐྱོན་སེལ་གྱི་ལྟ་བ། སྟག་ཚང་སྐྱོན་སེལ་བ་ལྟ་བུའམ། ལྡུམ་རའི་དུག་སེལ་བ་ལྟ་བུའོ། །གང་གི་ཆེད་དུ་མཛད་པའི་བྱུང་ཚུལ། གྲོལ་བ་དོན་མཐུན་གྱི་ལྟ་བ། སྨན་པ་མཁས་པས་ནད་གསོལ་བ་ལྟ་བུའོ། །ལུང་ཆེན་ངེས་པར་བསྟན་པའི་བྱུང་ཚུལ། ངེས་པ་ཕྱིས་འབྱུང་གི་ལྟ་བ། བློན་པོ་རིག་པ་ཅན་གྱི་ཁ་ཆེན་ལྟ་བུའོ། །ལུས་རྒྱུད་ཡོངས་སུ་གཅོད་པའི་བྱུང་ཚུལ། བག་ཆགས་རང་དག་གི་ལྟ་བ། ཁྲུས་མཁན་པས་ཁྲུས་བྱས་པ་ལྟ་བུའོ། །དགོངས་པ་རྣམ་པར་བགྲོ་བའི་བྱུང་ཚུལ། དོན་གཏན་ལ་ཕེབས་པའི་ལྟ་བ། བླ་བློན་འཚོགས་ནས་རྒྱལ་པོའི་ཆབ་སྲིད་འཛིན་པ་ལྟ་བུའོ། །བྱུང་ཚུལ་བཅུ་གཉིས་དུས་གཅིག་གམ་ཐ་དད་ཅེ་ན། སྟོན་པས་གསུངས་པའི་དུས་གཅིག །ཚུལ་ཐ་དད་ཅེས་བྱའོ། །བྱུང་ཚུལ་རང་གི་ངོ་བོའི་དུས་ལ་ལར་གཅིག་པ་ཡོད། ལ་ལར་ཐ་དད་པ་ཡོད་ཅེས་བྱའོ། །ལེའུ་ལྔ་པའི་སྐབས་ན། སྐྱེས་བུ་ཆེན་པོ་ཁྱོད་སུ་ཞིག །ཅེས་པ་ལ་སོགས་པ་དྲིས་པ་དྲུག་གི་ལན་ནོ། །གཞན་གོ་སླའོ། །གང་ལྟར་བྱུང་ངོ། །ཞེས་པའི་ལན་ནོ། །ཉིད་གང་ལྟར་བྱུང་ཞེས་པ་དང་། ཤུལ་གང་ལྟར་བྱུང་ཞེས་པའི་ལན་གཉིས་སུ་གདབ་པ་དང་། ཤུལ་གང་ལྟར་བྱུང་གི་ལན་གཅིག་པར་གདབ་པ་ལུགས་གཉིས་སོ། །དོན་གྱི་ཆེད་ཀ་ནི་ཅི། ཞེས་པ་དྲིས་པའི་ལན། གང་ཚེ་རྩལ་བའི་ཆེད། ཕྱི་རུ་ཞེས་པ་གདབ་པ་དང་། ང་ནི་ཐབས་ཀྱི་མཉན་པ་མཁན། །ཅེས་པ་ལ་སོགས་པ། ཐབས་བཅུ་གཅིག་ལན་གདབ་པ་ལུགས་གཉིས་སོ། །མཚན་མོ་མུན་ནག་སྤྲིན་རུམ་ནས། །ཞེས་པ་ལ་སོགས་པ་སྟོན་པ་ལ་བསྟོད་པ་ལ། འཁྲུགས་སུ་བྱས་ནས་སྐུ་གསུང་ཐུགས་ཡོན་ཏན་ཕྲིན་ལས་ལ་བསྟོད་པ་དང་། འཁྲུགས་མེད་དུ་ནོར་བུ་ལུགས་སུ་བསྟོད་པའི་ལུགས་གཉིས་སོ། །ལེའུ་བདུན་པར་ཡང་བྱུང་ཚུལ་བཅུ་གཉིས་པ་དྲིས་ལན་བཅུ་གཅིག་བྱུང་བས་ལེའུ་གཉིས་པ་དང་ལྡབ་བོ་ཞེ་ན། མ་ལྡབ་སྟེ། ལེའུ་གཉིས་པར་ཞུ་བ་པོ་རིག་འཛིན་གྱི་རྒྱལ་པོ་ཀུཉྫ་ར་ཡིན་ལ། ལན་འདེབས་པ་ནི་སྟོན་པ་ཤཱཀྱ་ཐུབ་པ་ཉིད་སྐུ་མ་འདས་པའི་དུས་སུའོ། །ལེའུ་བདུན་པའི་ཞུ་བ་པོ་ནི་ལངྐའི་བདག་པོ་ཡིན་ལ། ལན་འདེབས་པ་ནི་གསང་བའི་བདག་པོའི་དུས་སྟོན་པ་འདས་ནས་ལོ་བརྒྱ་དང་བཅུ་གཉིས་ན་ལན་བཏབ་པ་ཡིན་ཏེ་སྔོན་གྱི་ལོ་རྒྱུས་གསུངས་པའོ། །བདུན་པ་ཡང་། བྱུང་ཚུལ་བཅུ་གཉིས་ལ་དྲིས་ལན་གཅིག་བྱུང་བས། ཡང་ཤཱཀ་ཐུབ་ཀྱི་ཞིང་ཁམས་སྟོང་གསུམ་གྱི་སྟོང་ཆེན་པོ་གཅིག་ཡིན་ནམ། འོན་ཏེ་འཛམ་བུ་གླིང་ཡིན། སྔ་མ་ལྟར་ཡིན་ན་ལེའུ་བདུན་པ་ལས་ཞིང་ཁམས་མཐའ་དག་གི་སངས་རྒྱས་ལྟ་ཞོག །འཛམ་གླིང་བྱེ་བ་ཕྲག་ས་ཡའི་སངས་རྒྱས་ལྟ་ཞོག །འཛམ་བུ་གླིང་གཅིག་གི་སངས་རྒྱས་ཉག་གཅིག་མྱ་ངན་ལས་འདས་པར་ཟུངས་ཤིག །ཅེས་པ་དང་འགལ་ལོ། །འོ་ན་དེ་ཉིད་ལྟར་ན། སྟོང་གསུམ་གྱི་སྟོང་ཆེན་པོ་མི་མཇེད་ཅེས་བྱ་བ་འདི་ན། སངས་རྒྱས་ཐུབ་པའི་དབང་པོ་ཞེས་བྱ་བར་བསྟན་ནས། ཞེས་པ་དང་། འགལ་ལོ་ཞེ་ན། འདི་ནི་འདི་ལྟར་ཤེས་པར་བྱ་སྟེ། སྟོང་གསུམ་གྱི་སྟོང་ཆེན་པོ་གཅིག་ན། སྤྲུལ་པའི་གཞི་མ་ཤཱཀ་ཐུབ་གཅིག་བཞུགས་པ་དེ་ལ། གདུལ་བྱའི་མཐོང་སྟངས་ཀྱིས་འཛམ་བུའི་གླེང་རེ་ན་སྤྲུལ་པའི་སྐུ་རེ་རེ་བཞུགས་པའམ་འདས་པར་མཐོང་བ་འགལ་བ་མེད་དོ། །དཔེར་ན་ནམ་མཁའ་ལ་ཉི་མ་གཅིག་ལས་མེད་པ་ལ། ཆུ་ཐ་དད་པའི་ནང་ན་ཉི་མའི་གཟུགས་བརྙན་ཐ་དད་པ་སྣང་བ་བཞིན་ནོ། །དེ་ཡང་འདི་ཉིད་ལས། ཅི་ལྟར་ཉི་མའི་དཀྱིལ་འཁོར་གྱི་གཟུགས་བརྙན་གཞལ་མེད་ཁང་ལས་མ་གཡོས་བཞིན་དུ། ཆུ་ཐ་དད་པའི་ནང་དུ་སྣང་བ་བཞིན་སངས་རྒྱས་རྡོ་རྗེ་སེམས་དཔའ་ཉིད་ལས་མ་གཡོས་བཞིན་དུ། ཞིང་ཁམས་དཔག་ཏུ་མེད་པར་སངས་རྒྱས་མཐའ་ཡས་པར་སྣང་ངོ་། །ཞེས་པའོ། །ལེའུ་དགུ་པའི་སྐབས་ན། གང་ཞེ་སྡང་གི་སེམས་ཀྱི་དེ་བཞིན་ཉིད་ནི། རྡོ་རྗེ་སེམས་དཔའི་དེ་བཞིན་ཉིད་དོ། །ཞེས་པ་ལ། ཞེ་སྡང་ཀམ་གྱི་སྐྱེས་པ་དེ་ཆོས་ཉིད་ཡིན་ནམ། ཞེ་སྡང་གི་དེ་བཞིན་ཉིད་དབྱེར་མེད་དེ་ཆོས་ཉིད་ཡིན། ཞེ་སྡང་རང་ཆོས་ཉིད་ཡིན་ན། སེམས་ཅན་གྱི་སེམས་དང་རྒྱལ་བའི་ཐུགས་དབྱེར་མེད་པར་འགྱུར་རོ། །འདོད་ཐོག་ཟེར་ན། སེམས་ཅན་སྡུག་བསྔལ་བ་བཞིན། རྒྱལ་བའི་ཐུགས་ཀྱང་སྡུག་བསྔལ་བར་འགྱུར་རོ། །ཡང་ན་རྒྱལ་བའི་ཐུགས་བདེ་བའི་ཡེ་ཤེས་སམ། མངོན་ཤེས་དང་ལྡན་པ་བཞིན་སེམས་ཅན་གྱི་སེམས་ཀྱང་དེ་བཞིན་དུ་ཐལ་བར་འགྱུར་རོ། །ཡང་ཞེ་སྡང་དང་ཆོས་ཉིད་དབྱེར་མེད་ན། ཞེ་སྡང་ཀུན་ནས་མནར་སེམས་པ་བཞིན་ཆོས་ཉིད་ཀྱང་ཀུན་ནས་མནར་སེམས་པར་འགྱུར་རོ། །ཆོས་ཉིད་ཡེ་ནས་མ་བཅོས་པར་གནས་པ་བཞིན་ཞེ་སྡང་ཡང་ཡེ་ནས་མ་བཅོས་པར་གནས་པར་འགྱུར་རོ། །ད་འདི་ལྟར་ཤེས་པར་བྱ་སྟེ། ཡིན་ཚུལ་ནས་གཞལ་ན། ཞེ་སྡང་ཀམ་གྱི་སྐྱེས་པ་ཆོས་ཉིད་ཡིན་ཅེས་བྱ། འདི་ཉིད་ལས། ཞེ་སྡང་མ་འདྲེས་མནར་སེམས་པ། །ཡོངས་སུ་རྫོགས་པ་སྟོང་བདག་མེད། །དེ་ཉིད་མ་འདྲེས་ཡོངས་རྫོགས་ན། །མ་བཅོས་དེ་བཞིན་ཉིད་ཁོ་ན། །ཞེས་སོ། །འོ་ན་གོང་གི་སྐྱོན་འོང་ཞེ་ན། ཞེ་སྡང་ཆོས་ཉིད་དངོས་པོ་ལ་དབྱེར་མེད་ཀྱང་། སེམས་ཅན་དང་སངས་རྒྱས་རྟོགས་པ་དང་མ་རྟོགས་པའི་རྐྱེན་གྱིས་ཁྱད་ཡོད་པའོ། །དཔེར་ན་ག་བུར་ལ་སྨན་དུག་དབྱེར་མེད། ནད་ཚ་གྲང་གི་རྐྱེན་གྱིས་ཐ་དད་པ་བཞིན་ནོ། །ཡང་ཞེ་སྡང་དང་ཆོས་ཉིད་དངོས་པོ་ལ་དབྱེར་མེད་ཀྱང་། ཆོས་ཉིད་ལ་མནར་སེམས་མེད་དེ། འཁྲུལ་ངོ་ལ་མནར་སེམས་མེད་བཞིན་ཡོད་པར་བཟུང་བའི་ཕྱིར་རོ། །ཆོས་ཉིད་མ་བཅོས་པར་ཡེ་ནས་གནས་པ་བཞིན་ནོ། །ཞེ་སྡང་མི་གནས་ཏེ། ཞེ་སྡང་གློ་བུར་དུ་སྐྱེས་པའི་ཕྱིར་རོ། །དེས་ན་ཞེ་སྡང་དེ་བཞིན་མ་བཅོས་དེ་ཆོས་ཉིད་ཡིན་པ་ལ་ལྟ་ཅི་སྨོས། དེས་དུག་ལྔ་ལ་སོགས་པ་ཀུན་ལ་དེས་འགྲེའོ། །དེ་ཉིད་ཉོན་མོངས་པ་ཆོས་ཉིད་ཡིན་ལུགས་སོ། །ད་ཉོན་མོངས་པ་ལམ་དུ་ཅི་ལྟར་ཁྱེར་ཅེ་ན། བརྟགས་པ་རྣམ་པ་ལྔ་སྟེ། ཞེ་སྡང་ཀམ་པོ་དེ་ཁྱེར་རམ། ཞེ་སྡང་ཀམ་པོ་དེ་སྤངས་ནས་གཉེན་པོ་བྱམས་པ་ལྟ་བུ་དེ་ཁྱེར་རམ། ཞེ་སྡང་གཏན་ཚིགས་ཀྱིས་གཞིགས་ནས་རང་བཞིན་མེད་པ་དེ་ཁྱེར་རམ། ཞེ་སྡང་སྐྱེས་པ་དེ་འགག་ནས་རྟིང་ལ། ད་ཅིའམ་ཞེ་སྡང་དེ་རང་ཆོས་ཉིད་སྙམ་པའི་རྗེས་ཐོགས་ཀྱི་ཤེས་པ་དེ་ལམ་དུ་ཁྱེར་རམ། ཞེ་སྡང་གི་སེམས་དང་ཆོས་ཉིད་ཐ་དད་དུ་གནས་སམ་ཞེས་བྱ། དེ་ལ་ཞེ་སྡང་ཀམ་པོ་རང་ལམ་དུ་ཁྱེར་ན། ཕ་བསད་ཀྱི་བུ་ལྟ་བུ་ཞེ་སྡང་གང་ཆེ་བ་དེ་གྲོལ་ཐར་བའི་སྐྱོན་འོང་། ཞེ་སྡང་ཀམ་པོ་སྤངས་ནས། དེའི་གཉེན་པོ་ལམ་དུ་ཁྱེར་ན། ཞེ་སྡང་ལམ་དུ་ཁྱེར་བར་མ་སོང་སྟེ། ཐོག་པ་ཆུང་ངུ་དང་ཁྱད་མེད་པར་འགྱུར་རོ། །ཞེ་སྡང་གཏན་ཚིགས་ཀྱིས་གཞིག་ནས། རང་བཞིན་མེད་པ་ལམ་དུ་ཁྱེར་ན། དེ་ནི་ཞེ་སྡང་ལམ་དུ་ཁྱེར་བ་མ་ཡིན་ཏེ། སྟོང་པ་ལམ་དུ་ཁྱེར་བ་ཡིན་པས། དབུ་མ་པ་དང་ཁྱད་མེད་པར་འགྱུར་རོ། །ཞེ་སྡང་འགག་ནས་རྗེས་ཐོགས་ལམ་དུ་ཁྱེར་ན། ཡེ་ཤེས་གསར་སྐྱེ་རུ་འགྲོ་སྟེ། ཞེ་སྡང་འགགས་པས་ཞེ་སྡང་ལམ་དུ་ཁྱེར་བ་མ་ཡིན་ནོ། །གང་ཟག་གཅིག་གི་རྒྱུད་ལ་ཞེ་སྡང་དང་ཆོས་ཉིད་ཐ་དད་དུ་གནས་ན། འགྲོ་ལ་སེམས་རྒྱུད་གཉིས་མི་འཆང་། །ཞེས་པས་སོ། །གཉིས་འཆང་ན། ཞེ་སྡང་ཅན་གྱིས་ལྟ་བ་རྟོགས་ཀྱང་སངས་རྒྱས་ཀྱི་འབྲས་བུ་མི་ཐོབ་པའི་སྐྱོན་འོང་། གཞི་ལ་ཐ་དད་པའི་ཕྱིར་རོ། །ད་འདི་ལྟར་ཤེས་པར་བྱ་སྟེ། ཞེ་སྡང་ཀམ་གྱི་སྐྱེས་པ་དེ་ཉིད་མ་སྤངས་པར་སྣང་སྟོང་དབྱེར་མེད་དུ་རྟོགས་ནས་ལམ་དུ་ཁྱེར་བའོ། །འདི་ཉིད་ཀྱི་ང་བཞི་པ་ལས། དེ་ཉིད་མཐོང་བའི་ཁྱད་པར་ལས། །སྤྱོད་ལམ་དངོས་གཞི་གང་སྤྱད་ཀྱང་། །འཆིང་བར་མི་འགྱུར་གྲོལ་འགྱུར་ཐབས། །ཐམས་ཅད་དེ་སྦྱངས་ལམ་གནས་མཆོག །ཅེས་པ་དང་། འདི་ཉིད་ཀྱི་ཉེར་དྲུག་པ་ལས། སྡུག་བསྔལ་བྱང་ཆུབ་ལམ་དུ་མཛད། །ལམ་ཉིད་རང་བྱུང་ཡེ་ཤེས་འགྲེལ། །ཅེས་པ་དང་། སྒྱུ་འཕྲུལ་རྒྱས་པ་ལས། ཉོན་མོངས་རང་དང་སྤྱིར་བསྟན་པ། །མཚན་ཉིད་མ་ནོར་དོན་རྟོགས་ན། །རྣམ་པར་བྱང་བའི་ལམ་དུ་འགྱུར། །ཅེས་པས་སོ། །ཕ་བསད་ཀྱི་བུ་ལྟ་བུ་གྲོལ་ཐར་བར་མི་འགྱུར་ཏེ། དེས་ཞེ་སྡང་ཆོས་ཉིད་དུ་ངོ་མ་ཤེས་པ་དང་ཕྱོགས་གཅིག་ཏུ་བཟུང་བའི་ཕྱིར་རོ། །དེས་ན་ཉོན་མོངས་པ་ཆོས་ཉིད་དུ་རྟོགས་ནས་ལམ་དུ་ཁྱེར་བའོ། །ལེའུ་བཅུ་གཅིག་པས་ཁྱེའུ་ལྔས་ལམ་བགྲོད་པ་དེ་སྔོན་བྱུང་སྤྲུལ་པའི་ལམ་ཡིན་ཏེ། རྒྱལ་བ་རིགས་ལྔ་ཁྱེའུ་ལྔར་སྤྲུལ་པའི་ཕྱིར་རོ། །ལམ་ལྔ་ཕྲག་གཉིས་སུ་ལན་གཉིས་བགྲོད་པ་ནི། སྔ་མ་ནི་ཐུན་མོང་གི་ལམ་ཆེན་པོ་ནས་བགྲོད་པ་ཡིན་ལ། ཕྱི་མ་ནི་ཨ་ནུ་ཡོ་གའི་ལམ་ནས་བགྲོད་པར་གསུངས་སོ། །ཡང་སྔ་མ་ནི་བདག་དོན་དུ་བགྲོད་པ། ཕྱི་མ་ནི་གཞན་དོན་དུ་བགྲོད་པར་གསུངས་སོ། །ལམ་སྔ་ཕྱིའི་བར་ན་བསྐལ་པ་དཔག་ཏུ་མེད་པ་བརྗོད་པ་ལས་འདས་པ། ཞེས་པ། བསྐལ་པ་མང་པོས་བར་ཆོད་པ་དེ་མི་འཐད་ཞེ་ན། དེ་ནི་ལམ་སྔ་མ་བགྲོད་ནས་མཐར་ལམ་དུ་སླེབ་ནས། མཐར་ལམ་གྱི་དགོངས་པའི་ཡུན་བསྐལ་པ་ཚད་མེད་པ་ཡིན་གསུངས། ལེའུ་བཅོ་ལྔ་པ་ལས། བསྐལ་པ་ཚད་མེད་པས་སོ། །ཁོ་བོ་ནི་ལམ་སྔ་མ་རང་གི་རྒྱལ་བ་རིགས་ལྔས་ཁྱེའུ་ལྔར་སྐྱེ་བ་བླངས་ནས་འཇིག་རྟེན་ཕལ་པའི་སེམས་བརྒྱད་ནས་བགྲོད་ནས་མཐར་ལམ་དུ་བགྲོད་པའི་བར་དུ་བསྐལ་པ་མང་པོ་ཐོགས་པར་འཐད་དེ། དེ་ཉིད་ལས། ལས་དང་པོ་པའི་རིགས་ཀྱི་བུ་དེ་དག་ནི། མིའི་བུ་རིགས་ལྔར་སྐྱེ་བ་བླངས་པ་དེ་ནས་ཀྱང་བསྐལ་པ་དཔག་ཏུ་མེད་པ་བརྗོད་པ་ལས་འདས་པའི་དུས། ཞེས་བྱ་བས་མངོན་ནོ། །ལེའུ་བཅུ་གསུམ་པའི་དབང་འདི་རྣམས་ཁུང་དང་གྲགས་པ་ལ་སོགས་པ་དོན་དགུ་པོ་ནི། སྔོན་བྱུང་དུ་དམ་པ་ཏོག་དཀར་པོ་དང་། རྒྱལ་བུ་དོན་གྲུབ་དང་། ཤཱཀ་ཐུབ་དང་། ཕྱག་ན་རྡོ་རྗེ་དང་བཞི་ལ་དབང་བསྐུར། དེ་བཞིན་དུ་རྒྱལ་ཚབ་སྐྱེས་བུ་ཁྱེའུ་ལྔ་ལ་དབང་བསྐུར་བ་ཡིན་ནོ། །ཁུངས་དང་གྲགས་པ་ལ་སོགས་པའི་དོན་བཅུའི་ཐ་མ་དབང་གི་དོན་ལ་བདུན་དུ་བསྟན་པ་དེ་སྔོན་བྱུང་རྗེས་འཇུག་གཉི